΄΄Πρώτες Ενθυμήσεις΄΄, ΠΗΝΕΛΟΠΗ ΔΕΛΤΑ

 Το κείμενο του σχολικού βιβλίου :

είναι απόσπασμα από τον Α΄ τόμο του αυτοβιογραφικού έργου Πρώτες ενθυμήσεις.

* Με τον όρο [**αυτοβιογραφία**](http://el.wikipedia.org/w/index.php?title=Αυτοβιογραφία&action=edit&redlink=1) :

χαρακτηρίζουμε συνήθως ένα συνεχές αφηγηματικό κείμενο, στο οποίο ένας άνθρωπος γράφει ο ίδιος την ιστορία της ζωής του (ή ενός μέρους της).

- Η αυτοβιογραφία πρέπει να διακρίνεται απ' τα [απομνημονεύματα](http://el.wikipedia.org/w/index.php?title=Απομνημονεύματα&action=edit&redlink=1), όπου πάνω απ' όλα δίνεται έμφαση στη συμμετοχή του συγγραφικού υποκειμένου σε σημαντικά γεγονότα της εποχής του

(***π.χ.*** τα απομνημονεύματα των πολεμιστών του [1821](http://el.wikipedia.org/wiki/1821), εκτός του ότι δεν είναι πάντα γραμμένα από τους ίδιους, δεν αναφέρονται τόσο στη ζωή των ηρώων αυτών όσο στη συμμετοχή τους στον Αγώνα για την [ανεξαρτησία](http://el.wikipedia.org/wiki/Ανεξαρτησία)).

- Επίσης, με την αυτοβιογραφία συγγενεύει και το [ημερολόγιο](http://el.wikipedia.org/wiki/Ημερολόγιο), με τη διαφορά ότι το τελευταίο είναι ένα κείμενο χωρίς ιδιαίτερη συνοχή, που συνήθως γράφεται *με μικρή ή μηδαμινή χρονική απόσταση από τα συμβάντα που περιγράφει.*

-Η αυτοβιογραφία, αντίθετα, στις περισσότερες περιπτώσεις γράφεται σε χρόνο αρκετά **μεταγενέστερο** από τα όσα εξιστορεί και σ' αυτό οφείλει τουλάχιστον ένα μέρος της λογοτεχνικότητάς της.

Η λογοτεχνική της αξία εξαρτάται από το αυτοβιογραφούμενο πρόσωπο και τις προθέσεις του.

**«Αυτοβιογραφούμαι σημαίνει υπακούω στο παιδί που ζει μέσα μου και που δε λέει να μεγαλώσει».**

**Στην αυτοβιογραφία :**

**συγγραφέας, αφηγητής, πρωταγωνιστής ταυτίζονται.**

**ΘΕΜΑ** του αποσπάσματος:

-Η συγγραφέας περιγράφει την εικόνα της πατρικής μορφής, όπως αυτή χαράχτηκε στη μνήμη και τη συνείδηση της κόρης.

-Ταυτόχρονα δηλώνονται και τα αντιφατικά συναισθήματα της κόρης : ο **φόβος** και ο **θαυμασμός** για την γοητευτική παρουσία και δίκαιη συμπεριφορά του πατέρα.

**ΔΟΜΗ του κειμένου:**

**1η ενότητα:** «Τον πατέρα… μεγάλη αγάπη της ζωής μου».

Η μορφή και η συμπεριφορά του πατέρα καθώς και τα συναισθήματα που ενέπνεε στον κόσμο.

**2η ενότητα:** «θυμούμαι μια μέρα.. μα θεότης».

Η λεπτομέρεια της καθημερινότητας που απέδειξε την ψυχική ανωτερότητα του πατέρα.

**-Η παρουσίαση του πατέρα**

(μέσα από την περιγραφή και τα σχόλια της κόρης, αλλά και μέσα από τις πράξεις του):

Α. Δίνεται η συνολική **εικόνα** με σχόλια όπως*επιβλητική παρουσία, μεγαλείο, ομορφιά , το ψηλό δεμένο αλλά λεπτό κορμί του*

Β. Στη συνέχεια δίνονται τα **χαρακτηριστικά του προσώπου** του: *πυκνά, σγουρά μαύρα μαλλιά του, τα γένια του, τα μεγάλα αμυγδαλωτά μάτια του.*

Γ. Ο **χαρακτήρας** του πατέρα:

Απρόσιτος *«ως το τέλος της ζωής του μου έμεινε θεότης απλησίαστος».*

Βίαιος και θυμώδης (αυτός που θυμώνει εύκολα):*θυμούμαι… την βία να εξαφανιστούμε, μη μας βρει καμιάν αιτία για κατσάδα ή μπάτσο. Μας μπάτσιζε ο πατέρας κάποτε*

*Αυθαίρετος και κοτζάμπασης* (αυταρχικός): *Εκείνο που ήθελε το ήθελε και το επέβαλλε.* *Διέταζε. Και οι άλλοι υπήκουαν. Επιβάλλουνταν. Και οι άλλοι υποχωρούσαν. Ήταν αφέντης. Κάποτε τύραννος*.

Τυραννικός: *Μου επθιβλήθηκε πάντα και με τυράννησε, ξέροντας και μην ξέροντας. Και ως το τέλος βάρυνε η θέληση και η τυραννία του στη ζωή μου.*

Ευγενικός: *Μα ήταν βαθιά ευγενής*

Έντιμος και ακέραιος χαρακτήρας: *Και ήταν τίμιος στη σκέψη όσο και στις δοσοληψίες*

*Ειλικρινή, υπερήφανος ίσιος, αλύγιστος*

Ευσυνείδητος: *αμείλικτος στο ζήτημα συνείδηση*

Γενναιόδωρος και με κατανόηση για τους άλλους*: «Ωχ, καημένη γυναίκα! Πώς θα ζήσει και αυτός, αν δεν πληρώσεις τον κόπο του και τον καιρό του;»*

**Τα συναισθήματα της αφηγήτριας**:

*"ο αυτοβιογραφικός μονόλογος της Πηνελόπης Δέλτα φανερώνει περισσότερα για το δικό της τραυματισμένο ψυχισμό παρά για την προσωπικότητα και τη συμπεριφορά των προσώπων για τα οποία γίνεται λόγος".*

Δύο αντίρροπες οπτικές αναπτύσσονται παράλληλα για να συνθέσουν την εικόνα της μυθικής μορφής του πατέρα:

**ο φόβος** ( τον φοβούμαστε πάρα πολύ, τον τρέμαμε) για την τυραννική και αυταρχική μορφή του πατέρα που συχνά δημιουργεί το αίσθημα της ντροπής, του εξευτελισμού  καθώς και ο**θαυμασμός** για την επιβλητική παρουσία και την εντιμότητα και ακεραιότητα του χαρακτήρα του όπως φάνηκε στο περιστατικό με το στρειδά *( «Ωχ, καημένη γυναίκα! Πώς θα ζήσει και αυτός, αν δεν πληρώσεις τον κόπο του και τον καιρό του;»,* καλόβουλα είπε ο πατέρας).

Το περιστατικό αυτό αποτέλεσε μάθημα ανθρωπιάς, τη δίδαξε ότι δεν πρέπει να κοιτάμε μόνο το δικό μας συμφέρον και μάλιστα σε βάρος του άλλου που δίνει τον αγώνα του μεροκάματου αλλά να νοιώθουμε την ανάγκη του άλλου να ζήσει***,*** *να βγάλει το ψωμί του, να πληρωθεί η εργασία του κατά την αξία της.*

Το περιστατικό από την καθημερινότητα της παιδικής ηλικίας της αφηγήτριας εγγράφεται στη συνείδησή της ως αδιάσειστο τεκμήριο της **ηθικής ανωτερότητας του πατέρα της,** στοιχείο που τον αναδεικνύει σε θεότητα απλησίαστη,  την τελευταία μεγάλη αγάπη της ζωής της.

Μέσα της συνυπάρχει η μεγάλη αγάπη, η λατρεία, μαζί με την παραδοχή της βαριάς τυραννίας του πατέρα στη ζωή της κόρης, αλλά πάνω απ´ όλα η ανάγκη να φανερώσει τον δικό της τραυματισμένο ψυχισμό.

**Το ξύλο ως παιδαγωγικό μέσο**:

Οι γονείς θεωρούσαν ότι το ξύλο και ο συνακόλουθος πόνος που προκαλεί θα μπορούσε να νουθετήσει τα παιδιά τους διδάσκοντας το καλό και αποτρέποντας τα από το κακό. Η σωματική τιμωρία ήταν συχνή τόσο στο σπίτι όσο και στο σχολείο από τους δασκάλους.

Η αφηγήτρια και τα αδέλφια της δέχονται το ξύλο από τη μητέρα ως κάτι**αυτονόητο** χωρίς να δυσανασχετούν και χωρίς να επηρεάζονται τα συναισθήματα τους απέναντί της (η μητέρα, που ζούσε στο σπίτι μας τιμωρούσε συχνότερα και ευκολότερα)

Τα συναισθήματα που προκαλούσε το ξύλο που έδινε ο πατέρας ήταν πολύ διαφορετικά (Οι μπάτσοι στο πρόσωπο ήταν συχνοί, δίνουνταν εύκολα και θυμούμαι ακόμα τώρα το αίσθημα της **ντροπής**, του **εξευτελισμού**, όσο και της **ζάλης** που ακολουθούσε κάθε μπατσιά, που πηγαινοέφερνε το μυαλό μας).

**ΑΦΗΓΗΜΑΤΙΚΕΣ ΤΕΧΝΙΚΕΣ:**

Α/ Στην «αυτοβιογραφία» ο συγγραφέας, ο αφηγητής, ο πρωταγωνιστής συμπίπτουν.

-Ο αφηγητής είναι:

**πρωτοπρόσωπος**

(αφηγείται σε πρώτο πρόσωπο),

**ομοδιηγητικός,**

**δραματοποιημένος**(συμμετέχει στα γεγονότα που αφηγείται).

Η **εστίαση είναι εσωτερική** (αφηγητής = πρόσωπα).

Η πρόσληψη των γεγονότων γίνεται από την παιδική συνείδηση  και η καταγραφή τους από την ώριμη συγγραφέα και έτσι η αφήγηση αποτελεί αναδρομή στο παρελθόν

***(Θυμούμαι την επιβλητική του παρουσία….. Θυμούμαι μια μέρα….)***

**Β/ Η αφήγηση είναι γεμάτη:**

**σχόλια** και **αξιολογικές κρίσεις**

(*Ήταν αφέντης. Κάποτε τύραννος. Μα ήταν βαθιά ευγενής*) καθώς και

πολλά περιγραφικά στοιχεία *(λεπτό κορμί, σγουρά μαλλιά* κ.ά.).

Γ/ Οι **χρόνοι** της αφήγησης είναι παρελθοντικοί:

**Στη 1η ενότητα** χρησιμοποιείται κυρίως ο Παρατατικός (δείχνει την επανάληψη κατά το παρελθόν**, ν φορές στην Ιστορία,1 φορά στην αφήγηση**, θαμιστική αφήγηση).

**Στη 2η ενότητα** στο περιστατικό με το στρειδά, χρησιμοποιείται ο Αόριστος (το μοναδικό γεγονός: ***μέτρησε, της είπε, ήταν***)

Η ενσωμάτωση των λόγων του πατέρα στο τέλος της 1ης παραγράφου (Έ, κάτι εδώ;….) προσθέτει ζωντάνια και δραματικότητα στην αφήγηση.

Στη 2η ενότητα η αφήγηση δίνει τη θέση της στο ζωντανό και παραστατικό **διάλογο** του πατέρα με τη μητέρα

«Τον πλήρωσες;», ρώτησε η μητέρα, σαν μπήκαμε στην τραπεζαρία.

«Ναι».

«Πόσες δωδεκάδες;»

«Τόσες». Και της είπε.

«Και πόσα τα πλήρωσες;»

«Έξι γροσάκια τη δωδεκάδα».

«Καημένε Μανόλη! Τέσσερα είναι η τιμή τους».

«Είναι μεγάλα και πολύ φρέσκα».

«Άσχημα έκανες! Πολύ άσχημα! Έτσι τον κακομαθαίνεις, και θα γυρεύει στο μέλλον πάντα έξι γρόσια!»

«Ωχ, καημένη γυναίκα! Πώς θα ζήσει και αυτός, αν δεν πληρώσεις τον κόπο του και τον καιρό του;», καλόβουλα είπε ο πατέρας.

Δ/ Αναφορικά με το **χώρο** :

δεν έχουμε συγκεκριμένες αναφορές παρά μόνο στην αρχή του αποσπάσματος ***(«σαν έμπαινε στο σπίτι»)*** και στη 2η ενότητα ***( «στο καινούριο,δικό μας σπίτι»)***

Ε/ Ως προς το **χρόνο** των γεγονότων:

είναι αόριστα η παιδική ηλικία της Πηνελόπης Δέλτα. Υπάρχει μια χρονική μετατόπιση στο τέλος της 2ης ενότητας

(*Αργότερα τον γνώρισα και τον εξετίμησα.Ως το τέλος της ζωής του μου έμεινε θεότης απλησίαστος)   όπου τα συγκεκριμένα σχόλια δείχνουν να διατρέχουν ένα μεγάλο χρονικό διάστημα, μεταγενέστερο από τα παιδικά χρόνια της ηρωίδας.*

***ΓΛΩΣΣΑ ΤΟΥ ΚΕΙΜΕΝΟΥ:***

*Α/ Συχνή εναλλαγή επαυξημένων  και σύνθετων  προτάσεων  με κοφτές ή ελλειπτικές προτάσεις: O πατέρας ήταν βίαιος,*[*θυμώδης*](http://digitalschool.minedu.gov.gr/modules/ebook/show.php/DSGYM-C113/351/2367,9011/)*\*, αυθαίρετος,*[*κοτζάμπασης*](http://digitalschool.minedu.gov.gr/modules/ebook/show.php/DSGYM-C113/351/2367,9011/)*\*. Διέταζε.Και οι άλλοι υπήκουαν. Και οι άλλοι υποχωρούσαν*.

Η έναρξη αρκετών προτάσεων με το και (προσθήκη) δημιουργεί **ιδιαίτερο ύφος***:*

*Και ήταν ειλικρινής, και ήταν υπερήφανος, ίσιος, αλύγιστος, αμείλικτος στο ζήτημα «συνείδηση». Και ως το τέλος βάρυνε η θέληση και η τυραννία του στη ζωή μου. Και όμως έμεινε η τελευταία μεγάλη αγάπη της ζωής μου. Και αφού γέμισε η πιατέλα, τα μέτρησε ο πατέρας, μέτρησε πόσα είχε φάγει και του τα πλήρωσε έξι*[*γροσάκια*](http://digitalschool.minedu.gov.gr/modules/ebook/show.php/DSGYM-C113/351/2367,9011/)*\* τη δωδεκάδα, αντί τέσσερα που τα πλήρωναν άλλη φορά. Και λάτρεψα τον πατέρα μου σαν κάτι ανώτερο*

**Β/ Σχήματα λόγου(ενδεικτικά):**

Παρομοιώσεις: Σαν λατρεία, σαν θρησκεία, σαν κάτι ανώτερο

Το ασύνδετο: υπερήφανος, ίσιος,  αλύγιστος, αμείλικτος.

***ΒΙΟΓΡΑΦΙΚΟ ΣΗΜΕΙΩΜΑ***

***Απρίλης 1941.*** *Στις 27 Απριλίου, τα γερμανικά στρατεύματα μπαίνουν στην Αθήνα και η Πηνελόπη Δέλτα μπαίνει στη λίστα με τους «ιδανικούς αυτόχειρες». Παίρνει δηλητήριο και πέντε μέρες, στις****2 Μαΐου****, αργότερα ξεψυχάει αφήνοντας ένα λιτό σημείωμα για τα παιδιά της.*

*«Παιδιά μου, ούτε παπά, ούτε κηδεία. Παραχώστε με σε μια γωνιά του κήπου, αλλά μόνο αφού βεβαιωθείτε ότι δεν ζω πια. Φροντίστε τον πατέρα σας. Τον φιλώ σφιχτά. Π.Σ. Δέλτα».*

Στην ταφή της, στον κήπο της Κηφισιάς, ιερουργεί μόνος ο παλιός φίλος Αρχιεπίσκοπος Χρύσανθος. Επάνω στον τάφο της χαράχτηκε μόνο η λέξη «Σιωπή». Όσοι έχουν διαβάσει τον «Τρελαντώνη» δεν μπόρεσαν παρά να αναγνωρίσουν στη αδερφή του, τη μικρή Πουλουδιά, μία από τις πιο σημαντικές Ελληνίδες συγγραφείς, την Πηνελόπη Δέλτα.

**Γεννήθηκε το 1874** στην Αλεξάνδρεια κι ήταν το τρίτο παιδί του Εμμανουήλ Μπενάκη και της Βιργινίας Χωρέμη. Είχε δύο μεγαλύτερα αδέλφια, την Αλεξάνδρα και τον Αντώνη, το γνωστό «Τρελαντώνη» του ομώνυμου βιβλίου της. Μετά τη γέννησή της ακολούθησαν άλλα τρία παιδιά, ο Κωνσταντίνος (που πέθανε σε ηλικία 2 ετών), ο αγαπημένος της αδερφός Αλέξανδρος που σκοτώθηκε πέφτοντας από το άλογο σε αγώνα πόλο κι η Αργίνη.

Η οικογένεια μετακόμισε προσωρινά στην Αθήνα το 1882, όπου η Πηνελόπη παντρεύτηκε τον πλούσιο Φαναριώτη βαμβακέμπορο Στέφανο Δέλτα. Μαζί του απέκτησε τρεις κόρες: τη Σοφία (μετέπειτα Μαυροκορδάτου), τη Βιργινία (μετέπειτα Ζάννα) και την Αλεξάνδρα (μετέπειτα Παπαδοπούλου). Πρόκειται ωστόσο για ένα γάμο που εξυπηρετεί κυρίως οικονομικά συμφέροντα. Ωστόσο, ο Στέφανος Δέλτα θα επηρεάσει την πνευματική της κυρίως εξέλιξη καθώς θα τη φέρει σε επαφή με πρωτοπόρους της εποχής και δημοτικιστές.

Τον αληθινό έρωτα πάντως η Πηνελόπη Δέλτα θα τον γνωρίσει επιστρέφοντας το 1905 στην Αλεξάνδρεια. Πρόκειται για τον Ίωνα Δραγούμη, υποπρόξενο της Ελλάδας στην Αλεξάνδρεια. Ο έρωτας είναι αμοιβαίος και παράφορος. Ωστόσο, πλατωνικός. Η ίδια τον βιώνει μαρτυρικά και τον περιγράφει με τρόπο που ξεπερνά την ίδια την τέχνη του λόγου σε χειρόγραφες σελίδες μέρος των οποίων έχει σωθεί. Μην μπορώντας να αντιταχθεί στις κοινωνικές συμβάσεις, κάνει δύο διαδοχικές απόπειρες αυτοκτονίας και ομολογεί τον έρωτά της στον άνδρα της με την ελπίδα να μείνει ελεύθερη. Το τέλος μέσα της θα έρθει το 1912 όταν ο Ίωνας Δραγούμης θα συνδεθεί ερωτικά με τη Μαρίκα Κοτοπούλη. Από τότε, η Πηνελόπη Δέλτα θα ντυθεί στα μαύρα, μέχρι το τέλος της ζωής της.

Στη δύσκολη προσωπική περίοδο που διανύει αρχίζει η άνθιση της συγγραφικής της πορείας. Το 1909 δημοσιεύει το πρώτο της διήγημα στον «Λαό» της Πόλης. Την ίδια χρονιά εκδίδεται και το πρώτο της παιδικό μυθιστόρημα «Για την Πατρίδα». Λίγο αργότερα τελειώνει τον «Καιρό του Βουλγαροκτόνου». H επανάσταση στο Γουδί και η απογοήτευσή της από τη στάση του Κωνσταντίνου την ωθούν να γράψει το «Παραμύθι χωρίς όνομα», ένα από τα ωραιότερα μυθιστορήματά της. Τα έργα της μπορούν να χωριστούν σε τρεις κατηγορίες. Τα παραμύθια («Παραμύθι χωρίς όνομα» (1910) και η συλλογή «Παραμύθια και άλλα» (1915), τα ιστορικά («Για την Πατρίδα» (1909) και «Τον καιρό του Βουλγαροκτόνου» (1911), «Η ζωή του Χριστού» (1925), «Τα μυστικά του Βάλτου» (1937), «Μάγκας» (1935) και τα αυτοβιογραφικά («Ταξιδιωτικό ημερολόγιο του 1901», «Πολιτικό ημερολόγιο (1917-1933)», «Προσωπικό ημερολόγιο, Turis Eburnea» (1917-1941), «Πρώτες Ενθυμήσεις», «Αναμνήσεις 1899», «Αναμνήσεις 1921», «Αναμνήσεις 1940», «Ο Ίων Δραγούμης».

Το 1916 οι Δέλτα εγκαθίστανται οριστικά στην Κηφισιά. Η χρονιά αυτή σημαδεύεται από σημαντικές πολιτικές εξελίξεις: τα «Νοεμβριανά». Ο πατέρας της Εμμανουήλ Μπενάκης, δήμαρχος Αθηναίων από το 1914, συλλαμβάνεται. Η Δέλτα καταστρέφει το πρώτο πολιτικό της ημερολόγιο κι αρχίζει να το συμπληρώνει από την επόμενη χρονιά με την περιγραφή των «Νοεμβριανών». Ταυτόχρονα αρχίζει να γράφει το πολύ προσωπικό της ημερολόγιο, το «Τuris Εburnea», όπου καταγράφει τις πιο ενδόμυχες σκέψεις της και περιλαμβάνει κομμάτια του ημερολογίου και των γραπτών του Ίωνα Δραγούμη.

Το 1920 η τραγική εμπειρία της δολοφονίας του Ίωνα Δραγούμη από βενιζελικούς θα κοστίσει στη Δέλτα. Πέντε χρόνια αργότερα θα παραλύσει και θα καθηλωθεί στην καρέκλα.

Θα φύγει δεκαέξι χρόνια αργότερα αφήνοντας πίσω της ένα τεράστιο λογοτεχνικό έργο.

Ιδιαίτερα τα παιδικά της βιβλία θεωρούνται κλασικά, βρίθουν ιστορικών στοιχείων και έχουν μεγαλώσει γενιές και γενιές. «Κάμνω τα δυνατά μου να πω του Ελληνόπαιδου μερικά ιστορικά γεγονότα που δεν μπορεί να μάθει αλλού» έγραφε η ίδια στον Κωστή Παλαμά.

<http://www.youtube.com/watch?feature=player_detailpage&v=5Ie9ZLSoq-w>

( Η Πηνελόπη Δέλτα στην εκπομπή του Φρέντυ Γερμανού)

[http://www.youtube.com/watch?feature=player\_detailpage&v=2fc49LbdLoU](http://www.youtube.com/watch?feature=player_detailpage&v=2fc49LbdLoU    (εκπομπή)

(εκπομπή της ΕΡΤ για την Πηνελόπη Δέλτα)